Avropa Məhkəməsi Oqtay Gülalıyevin şikayətini təmin edib 
Şikayət 2012-ci ildə hüquq müdafiəçisinin həbsi ilə bağlı idi 
Avropa İnsan Hüquqları Məhkəməsi (AİHM) martın 5-də hüquq müdafiəçisi Oqtay Gülalıyevin şikayəti üzrə qərarını elan edib. Hüquq müdafiəçisi Xalid Ağaliyevin sözlərinə görə, şikayət 2012-ci ildə fəalın dağıdıcı daşqından zərər çəkmiş vətəndaşların hüquqlarını müdafiə edərkən həbs edilməsi ilə bağlı idi. Gülalıyev həbsini qanunsuz hesab edib. Araşdırma zamanı hökumət ərizəçiyə barışıq təklif edib. Amma o, bu təklifi rədd edib. Hakimiyyət Gülalıyevin Avropa Konvensiyasının 5.3-cü (azadlıq hüququ) maddəsində zəmanət verilmiş hüququnun pozulduğunu etiraf etməyə razılaşıb və ona 3500 avro təzminat ödəmək öhdəliyi götürüb. Hökumət AİHM-yə müvafiq birtərəfli bəyannamə verib və ərizəçinin şikayətlərini baxılan işlər siyahısından çıxarmağı xahiş edib. AİHM-nin qərarında qeyd edilir ki, Gülalıyevə hökumətin birtərəfli bəyannaməsi göndərilib, amma ondan cavab gəlməyib. Buna görə AİHM ərizəni baxılan işlər siyahısından çıxarmağı məqsədəuyğun hesab edib. Dövlət fəala 3500 avro ödəmək öhdəliyi götürüb. Xatırladaq ki, Gülalıyev 2019-cu il oktyabrın sonlarında yol nəqliyyat hadisəsindənsonra komaya düşüb və indiyədək ayılmayıb. O, İstanbul klinikasında müalicə alır.